ทีมข่าวศก. “MONO29” คว้า “รางวัลบทความป๋วย อึ๊งภากรณ์” ประจำปี 64
ทีมข่าวเศรษฐกิจ “ช่องMONO29” รางวัลชนะเลิศอันดับที่ 2 ประเภทสื่อโทรทัศน์ในโครงการประกวดบทความข่าวเชิงวิเคราะห์  “บทความป๋วย อึ๊งภากรณ์” ประจำปี 2564 โดยสกู๊ปข่าวเรื่อง ถอดบทเรียน เสนอประเด็นเกี่ยวกับอุตสาหกรรมประกันวินาศภัยไทย ที่ประสบปัญหาการเคลมประกันโควิด-19 ประเภท “เจอ จ่าย จบ”
25 ก.พ. 2565

ผู้สื่อข่าวรายงานว่า เป็นกำลังใจของคนทำงานที่ตั้งใจสร้างสรรผลงานสกู๊ปข่าวคุณภาพอย่างแท้จริง ล่าสุด กับความภาคภูมิใจของทีมข่าวเศรษฐกิจ สถานีโทรทัศน์ ช่อง MONO29 (โมโน ทเวนตี้ไนน์) บริษัท โมโน บรอดคาซท์ จำกัด ในเครือ โมโน เน็กซ์ จำกัด (มหาชน) หรือ c ได้รับรางวัลชนะเลิศอันดับที่ 2 ประเภทสื่อโทรทัศน์ ในโครงการประกวดบทความข่าวเชิงวิเคราะห์ “รางวัลบทความป๋วย อึ๊งภากรณ์” ประจำปี 2564 ที่จัดขึ้นต่อเนื่องเป็นปีที่ 15 จากธนาคารแห่งประเทศไทย (ธปท.) และสมาคมผู้สื่อข่าวเศรษฐกิจ โดยมีวัตถุประสงค์เพื่อพัฒนาทักษะในการนำเสนอข่าวด้านเศรษฐกิจ และให้คนในสังคมส่วนใหญ่ได้หันมาให้ความสนใจกับข่าวเศรษฐกิจมากขึ้น
โดยสกู๊ปข่าวเรื่อง “ถอดบทเรียน” วิกฤตประกันโควิดเจอ-(ไม่)จ่าย-จบ” ที่ทาง ทีมข่าวเศรษฐกิจ MONO29 (โมโน ทเวนตี้ไนน์)  ได้รับรางวัลนั้น ได้นำเสนอประเด็นเกี่ยวกับอุตสาหกรรมประกันวินาศภัยไทย ที่ประสบปัญหาการเคลมประกันโควิด-19 ประเภท “เจอ จ่าย จบ” จนสร้างผลกระทบต่อทั้งผู้เอาประกันภัย บริษัทประกัน บริษัทคู่สัญญา รวมถึงหน่วยงานกำกับ เพื่อเป็นการถอดบทเรียนป้องกันความเสี่ยงเชิงระบบที่อาจสร้างความเสียหายหากเกิดโรคอุบัติใหม่ในอนาคต